En wolframhalogenlampe er den hyppigst anvendte lyskilde i spektrofotometre. Den består af en glaspære indeholdende en glødetråd af wolfram samt halogen, der opfanger det fordampede wolfram. Den leverer et interval af anvendelige bølgelængder fra 330 til 1100 nm i det synlige til det nær-infrarøde spektrum og har en levetid på ca. 3000 timer.
En deuteriumlampe er en udladningspære indeholdende deuterium i gasform. En deuteriumlampe dækker det ultraviolette spektrum fra 190 til 450 nm med en jævn lysstyrkefordeling, og den har en levetid på ca. 1000 timer. De to ovennævnte lampetyper kombineres ofte for at dække hele intervallet af uv-lys og vis-lys (synligt lys).
En xenonlampe er en udladningslyskilde i form af en pære af kvartsglas indeholdende xenongas. Den producerer et kontinuert spektrum fra ultraviolet til nær-infrarød i intervallet fra 190 til 1100 nm. Xenonblitzlamper generer lys ved pulserende tændinger, som integreres over en defineret tidsperiode til en komplet spektrumscanning, og kræver ingen opvarmning. Den pulserende lysgenerering producerer kun lidt varme, og lampen har en lang levetid på op til 5.500 timer ved 50 Hz og konstant drift. Brugen af xenonlamper betyder mindre behov for vedligeholdelse og længere levetid for lampen. FastTrack-teknologien fra METTLER TOLEDO består af en xenonblitzlampe, kvartsglasfibre og en array-opsætning.